‘Ent julle in’, versoek vakbond polisieDie vakbond Popcru het ’n beroep op alle lede van die Suid-Afrikaanse polisiediens gedoen om hulle teen Covid-19 te laat inent. (Foto: SAPD/Facebook) Die vakbond Popcru het ’n beroep op alle lede van die Suid-Afrikaanse polisiediens gedoen om hulle teen Covid-19 te laat inent. Dít volg na die aankondiging dat meer as 180 000 polisiebeamptes van Maandag af teen die koronavirus ingeënt sal word. Dié inentingsprogram word deur genl. Bheki Cele, polisieminister, en genl. Khehla Sithole, polisiekommissaris, gelei en sal in Soweto in Gauteng afskop. “Ons glo dat die 108 inentingsentrums wat reg oor die land vir dié doel geregistreer is, voldoende sal wees om te verseker dat die proses vlot verloop,” sê Richard Mamabolo, Popcru se woordvoerder. Volgens Mamabolo is polisiebeamptes baie kwesbaar vir Covid-19 weens die onvoorspelbare omstandighede waaronder hulle werk. Hy sê dat die Covid-19-pandemie reeds sy tol op polisiebeamptes geëis het, met meer as 30 000 infeksies en meer as 680 Covid-19-verwante sterftes. “Ondanks hierdie ontstellende syfers gaan ons mans en vroue in blou voort met die bemanning van padblokkades en werksaamhede onder onbekende, onbeheerde omstandighede om te verseker dat inperkingsregulasies nagekom word. “Hoewel die proses vrywillig is, sal dit bydra om gesonde personeellede in die polisiediens te help verseker wat hulle beter in staat sal stel om die nodige diens aan die publiek te lewer,” sê Mamabolo. Maroela Media het ook berig dat werkers in die sekerheidsektor en weermaglede benewens die polisie volgende in die inentingsry is.